เพิ่มสิทธิประกันสังคม
โดย..ชัตน์วรี
14 พ.ค. 2558

โดย..ชัตน์วรี
เรื่องที่ผู้ประกันตนกว่า 13 ล้านคน ควรที่จะต้องรู้เกี่ยวกับสิทธิประโยชน์เกี่ยวกับประกันสังคมตามกฎหมายฉบับใหม่ที่จะมีผลบังคับใช้ในเร็วๆ นี้ ซึ่งมีการเพิ่มสิทธิประโยชน์ที่สำคัญเอาไว้ดังนี้
1.ให้สิทธิคุ้มครองผู้จงใจให้ตนเองได้รับบาดเจ็บ ทุพพลภาพ หรือตาย โดยไม่ใช่ประสบอันตรายหรือเจ็บป่วยเนื่องจากการทำงาน
2.เพิ่มสิทธิประโยชน์ค่าส่งเสริมสุขภาพและป้องกันโรค และค่าใช้จ่ายเป็นเงินช่วยเหลือเบื้องต้นให้แก่ผู้ประกันตนในกรณีได้รับความเสียหายจากการรับบริการทางการแพทย์ 
3.เพิ่มสิทธิได้รับประโยชน์ทดแทนในกรณีคลอดบุตรสำหรับตนเองหรือภริยา ไม่จำกัดจำนวน จากเดิมให้สิทธิเบิกคลอดบุตรไม่เกิน 2 ครั้ง โดยเหมาจ่ายครั้งละ 1.3 หมื่นบาท และเงินสงเคราะห์กรณีหยุดงาน 90 วัน
4.การสงเคราะห์บุตรของผู้ประกันตน อายุ 0-6 ปี เดือนละ 400 บาท จากเดิมคราวละ 2 คน เพิ่มเป็นไม่เกิน 3 คน
5.ให้สิทธิประโยชน์กรณีผู้ประกันตน ต้องสูญเสียสมรรถภาพของร่างกายไม่เกิน 50% ขึ้นไป (จากเดิมเกิน 50%) ได้สิทธิได้รับประโยชน์ทดแทนกรณีทุพพลภาพ และผู้ทุพพลภาพอยู่ก่อนวันที่ 31 มี.ค. 2538 ได้รับเงินทดแทนการขาดรายได้ 15 ปี
6.ผู้ประกันตนถึงแก่ความตาย โดยมิใช่ประสบอันตรายหรือเจ็บป่วยเนื่องจากการทำงาน ถ้าก่อนถึงแก่ความตายผู้ประกันตนได้ส่งเงินสมทบมาแล้วตั้งแต่ 36 เดือนขึ้นไป แต่ไม่เกิน 10 ปี ให้จ่ายเงินสงเคราะห์เป็นจำนวนเท่ากับ 50% ของค่าจ้างรายเดือนที่คำนวณได้ คูณด้วย 3 กฎหมายใหม่ปรับเพิ่มเป็นคูณด้วย 4
7.กรณีก่อนถึงแก่ความตายผู้ประกันตนได้ส่งเงินสมทบมาแล้วตั้งแต่ 10 ปีขึ้นไป โดยมิใช่ประสบอันตรายหรือเจ็บป่วยเนื่องจากการทำงาน กฎหมายเดิมให้จ่ายเงินสงเคราะห์เป็นจำนวนเท่ากับ 50% ของค่าจ้างรายเดือนที่คำนวณได้ คูณด้วย 10  กฎหมายใหม่ปรับเป็นคูณด้วย 12
8.ผู้ประกันตนสามารถทำหนังสือระบุบุคคลผู้มีสิทธิรับเงินบำเหน็จชราภาพล่วงหน้าได้ และขยายระยะเวลาการยื่นคำขอรับประโยชน์ทดแทนจาก 1 ปี เป็น 2 ปี
9.เพิ่มสิทธิประโยชน์ ได้แก่ เงินค่าทำศพ เงินสงเคราะห์กรณีตาย เงินชราภาพ แม้ส่งเงินสมทบไม่ครบตามสิทธิ
10.เพิ่มให้ความคุ้มครองและสิทธิประโยชน์กรณีว่างงานแก่ผู้ประกันตนกรณีนายจ้างหยุดกิจการชั่วคราว เนื่องจากเหตุสุดวิสัย จากเดิมมีสิทธิได้รับประโยชน์ทดแทนการว่างงานเมื่อถูกเลิกจ้างหรือลาออกเท่านั้น